《送僧归护国寺》
宋代·冯元

南宗开士共推贤，语默忘机合自然。
上国经游云出岫，故山归自鹤冲天。
舣舟却指灵溪岸，烹茗还资瀑布泉。
宴坐草堂诸念息，只应馀习在诗篇。

作者简介：（975—1037）宋广州南海人，字道宗。真宗大中祥符元年进士。授临江尉。会诏取明经，自荐通《五经》，擢国子监直讲兼崇文院检讨。天禧间尝使契丹。仁宗时预修《三朝正史》，迁给事中。又修《景祐广乐记》，书成，迁户部侍郎。天性简厚，多识古今台阁品式之事，尤精《易》。尝校《后汉书》、《孟子》，修《国朝会要》。卒谥章靖。